Per Clausen (EL), 2009-04-02:
Jeg er jo langt hen ad vejen enig med justitsministeren, når han siger, at et udvalg, der bliver nedsat nu og kan blive færdig i løbet af et år, efter normale standarder er et hurtigtarbejdende udvalg.
Så ikke nogen kritik af det.
Justitsministeren kunne imidlertid have bragt sig i en bedre position eller rettere sagt, hans forgænger kunne har bragt justitsministeren i en bedre position - hvis man havde taget den her sag op noget før.
Jeg kan huske helt tilbage fra 2005 i sommerperioden, hvor jeg stillede en række spørgsmål om den her sag og fik, hvad skal vi sige, nogle sådan lidt udglattende svar fra den daværende justitsminister.
Når jeg kan huske så præcist, at det var i sommeren 2005, er det jo, fordi det var første år, jeg sad i Folketinget, og allerede dengang, første gang, fik en henvendelse fra min daværende gruppeformand, der spurgte, om jeg nu også var sikker på, at jeg prioriterede mine kræfter rigtigt, og om jeg ikke risikerede at få stress, når jeg brugte energi på sådanne sager.
Allerede dengang måtte jeg jo forklare, at dyrevelfærd er vigtige spørgsmål, som vi skal beskæftige os med og tage alvorligt, og det har jeg sådan set gjort siden.
Men jeg tror, at justitsministeren bliver nødt til at forstå, at når tålmodigheden er stor, hænger det sammen med forhistorien, som altså går tilbage fra før, den nuværende justitsminister blev justitsminister.
Selvfølgelig er det ærgerligt for den nuværende justitsminister, at han på en række områder skal rydde op efter sin forgænger, men han må jo synes godt om sin forgænger, eftersom han har været med til at vælge hende til formand for sit parti.
Og så er det vel bare den opgave, man må påtage sig, altså at rydde op.
Dernæst vil jeg godt sige, at jeg jo sådan set også synes ganske godt om SF's forslag.
Det består af kloge mennesker, og ifølge Venstres ordfører skulle de beskæftige sig med det.
Så der er måske her lidt forskel på, hvordan man ser på tingene.
Men jeg synes jo også, at SF's forslag faktisk på mange måder er sådan besindigt og fornuftigt, for der er mange ting, man vil undersøge, før man sætter dem i værk, og det tror jeg sådan set er meget klogt.
For jeg er enig i, at retspolitik, som baserer sig på historier i Ekstra Bladet og B.T. godt kan komme til at komme galt af sted.
Hvis det nu var sådan, at justitsministeren i alle retspolitiske forhold udviste lige så stor ro og besindighed, når noget, der ligner et flertal i Folketinget, krævede hurtig handling, var det måske meget nyttigt og gavnligt.
opfordre til, at justitsministeren bruger den der principielle tankegang om, at man skal tænke sig om og nedsætte et udvalg, der arbejder med tingene et års tid, inden man f.eks. laver minimumsstraffe og den slags, der kan risikere at ramme tidligere ministerchaufførerer.
Det synes jeg ville være en god idé.
Man kan jo glæde sig over, at det først bliver efter denne regerings tid, at det kommer til Folketinget, for så kan det være en af et nyt flertals første bedrifter at få strammet hundeloven.
Det er da en sag med en vis folkelig appel.
Og samtidig med det kan man lave et bredt samarbejde hen over midten ved at inddrage Dansk Folkeparti i det.
Det synes jeg ville være en sympatisk og god ting.
Ellers vil jeg sige, at det jo ikke er forbudt, selv om man accepterer, at der skal gå lidt tid i lovgivningsprocessen, at give ministeren lidt rådgivning i det videre arbejde.
Jeg synes faktisk, det kræver store anstrengelser at forhindre, at der kommer en beretning ud af det fra et flertal i Folketinget, som giver ministeren nogle råd om, hvordan lovgivningsarbejdet skal være i fremtiden.
For det kan jo ikke være sådan, og det er heller ikke min erfaring i det samarbejde, jeg har haft med Dansk Folkeparti, når det handler om dyrevelfærd, at det er umuligt at lave kompromiser med Dansk Folkeparti, hvor man ikke går helt så drastisk til værks, som Dansk Folkeparti ønsker.
Det behøver ikke at forhindre, at man kan gennemføre nogle ting.
Jeg synes sådan set, at vi skal gå ind i det her udvalgsarbejde med henblik på at få gennemført det, der kan gennemføres her og nu, ud fra det, vi ved, og få undersøgt de ting, som vi synes skal undersøges lidt mere grundigt.
Og så tror jeg såmænd, at der kan komme noget ganske fornuftigt ud af det arbejde, som er i dag, også selv om mediedækningen ikke er nær så stor som den mediedækning, der har været hele aftenen af, at statsministeren heller ikke i dag udtaler sig.